CELEX: 32021R1068
Language: lv
Date: 2021-06-24 00:00:00
Title: Eiropas Parlamenta un Padomes Regula (ES) 2021/1068 (2021. gada 24. jūnijs), ar ko groza Regulu (ES) 2016/1628 attiecībā uz tās pārejas noteikumiem par noteiktu tehniku, kas aprīkota ar motoriem, kuru jauda ir 56 kW vai lielāka, bet mazāka par 130 kW, un 300 kW vai lielāka, nolūkā mazināt Covid-19 izraisītās krīzes ietekmi (Dokuments attiecas uz EEZ)

30.6.2021   
               
               
                  LV
               
               
                  Eiropas Savienības Oficiālais Vēstnesis
               
               
                  L 230/1
               
            
         EIROPAS PARLAMENTA UN PADOMES REGULA (ES) 2021/1068
         (2021. gada 24. jūnijs),
         ar ko groza Regulu (ES) 2016/1628 attiecībā uz tās pārejas noteikumiem par noteiktu tehniku, kas aprīkota ar motoriem, kuru jauda ir 56 kW vai lielāka, bet mazāka par 130 kW, un 300 kW vai lielāka, nolūkā mazināt Covid-19 izraisītās krīzes ietekmi
         (Dokuments attiecas uz EEZ)
         EIROPAS PARLAMENTS UN EIROPAS SAVIENĪBAS PADOME,
         ņemot vērā Līgumu par Eiropas Savienības darbību un jo īpaši tā 114. pantu,
         ņemot vērā Eiropas Komisijas priekšlikumu,
         pēc leģislatīvā akta projekta nosūtīšanas valstu parlamentiem,
         ņemot vērā Eiropas Ekonomikas un sociālo lietu komitejas atzinumu (1),
         saskaņā ar parasto likumdošanas procedūru (2),
         tā kā:
         
                     (1)
                  
                  
                     Eiropas Parlamenta un Padomes Regula (ES) 2016/1628 (3) nosaka prasības attiecībā uz dažādu kategoriju autoceļiem neparedzētas mobilās tehnikas motoru gāzveida un daļiņveida piesārņotāju emisijas robežvērtībām un ES tipa apstiprināšanas procedūrām.
                  
               
                     (2)
                  
                  
                     Jaunajām emisijas robežvērtībām, kas Regulā (ES) 2016/1628 minētas kā “V posms”, piemērojamie datumi ir noteikti, lai sniegtu izgatavotājiem skaidru un visaptverošu informāciju un pietiekamu laikposmu pārejai uz V posmu, tajā pašā laikā būtiski mazinot administratīvo slogu apstiprinātājām iestādēm.
                  
               
                     (3)
                  
                  
                     Covid-19 uzliesmojuma un ar to saistītās piegādes ķēžu un ražošanas pārrāvumu dēļ autoceļiem neparedzētas mobilās tehnikas izgatavotājiem, kas Regulā (ES) 2016/1628 minēti kā “oriģinālā aprīkojuma izgatavotāji” jeb “OAI”, bija grūti ievērot minētajā regulā noteiktos 2020. gada 30. jūnija un 2020. gada 31. decembra termiņus tādas tehnikas saražošanai un laišanai tirgū, kas aprīkota ar noteiktu kategoriju motoriem, kuri atbilst mazāk stingrām emisijas robežvērtībām nekā V posma robežvērtības. Tāpēc Regula (ES) 2016/1628 tika grozīta ar Eiropas Parlamenta un Padomes Regulu (ES) 2020/1040 (4), lai pagarinātu minētos termiņus par 12 mēnešiem.
                  
               
                     (4)
                  
                  
                     Ievērojot to, ka ieilgušie piegādes ķēžu un ražošanas pārrāvumi, ko izraisījusi Covid-19 pandēmija, turpina kavēt tādas tehnikas ražošanu un laišanu tirgū, kura aprīkota ar citu kategoriju motoriem (proti, motoriem ar jaudas diapazonu 56 kW vai lielāku, bet mazāku par 130 kW, un 300 kW vai lielāku), kas atbilst mazāk stingrām emisijas robežvērtībām nekā V posma emisijas robežvērtības, ir ļoti iespējams, ka OAI nespēs ievērot Regulā (ES) 2016/1628 noteiktos termiņus – 2021. gada 30. jūniju un 2021. gada 31. decembri – preču ražošanai un laišanai tirgū, neciešot nopietnus saimnieciskus zaudējumus.
                  
               
                     (5)
                  
                  
                     Ņemot vērā pašreizējos apstākļus un lai nodrošinātu iekšējā tirgus netraucētu darbību, lai nodrošinātu juridisko noteiktību un lai izvairītos no iespējamiem tirgus traucējumiem, ir nepieciešams pagarināt Regulas (ES) 2016/1628 pārejas noteikumus attiecībā uz minēto kategoriju motoriem.
                  
               
                     (6)
                  
                  
                     Ņemot vērā to, ka pārejas noteikumu pagarinājumam nebūs ietekmes uz vidi, jo attiecīgie pārejas motori jau ir saražoti, attiecīgo laikposmu pagarinājumam vajadzētu būt sešiem mēnešiem ar minētajiem motoriem aprīkotas tehnikas ražošanai un deviņiem mēnešiem ar minētajiem motoriem aprīkotas tehnikas laišanai tirgū.
                  
               
                     (7)
                  
                  
                     Ņemot vērā to, ka šīs regulas mērķi, proti pagarināt dažus Regulas (ES) 2016/1628 pārejas noteikumus, nevar pietiekami labi sasniegt atsevišķās dalībvalstīs, bet tā darbības mēroga vai iedarbības dēļ minēto mērķi var labāk sasniegt Savienības līmenī, Savienība var pieņemt pasākumus saskaņā ar Līguma par Eiropas Savienību (“LES”) 5. pantā noteikto subsidiaritātes principu. Saskaņā ar minētajā pantā noteikto proporcionalitātes principu šajā regulā paredz vienīgi tos pasākumus, kas ir vajadzīgi minētā mērķa sasniegšanai.
                  
               
                     (8)
                  
                  
                     Ņemot vērā steidzamību, ko radījuši Covid-19 pandēmijas izraisītie ārkārtas apstākļi, tiek uzskatīts par lietderīgu paredzēt izņēmumu attiecībā uz astoņu nedēļu laikposmu, kas minēts LES, Līgumam par Eiropas Savienības darbību un Eiropas Atomenerģijas kopienas dibināšanas līgumam pievienotā Protokola Nr. 1 par valstu parlamentu lomu Eiropas Savienībā 4. pantā.
                  
               
                     (9)
                  
                  
                     Tādēļ Regula (ES) 2016/1628 būtu attiecīgi jāgroza.
                  
               
                     (10)
                  
                  
                     Ņemot vērā to, ka Regulā (ES) 2016/1628 noteiktajam pārejas laikam konkrētām motoru apakškategorijām jābeidzas 2021. gada 31. decembrī un ka OAI līdz 2021. gada 30. jūnijam jāizgatavo autoceļiem neparedzēta mobilā tehnika, kas aprīkota ar minēto apakškategoriju pārejas motoriem, šai regulai būtu jāstājas spēkā steidzamības kārtā dienā, kad to publicē Eiropas Savienības Oficiālajā Vēstnesī,
                  
               IR PIEŅĒMUŠI ŠO REGULU.
         
            1. pants
            Regulas (ES) 2016/1628 58. pantu groza šādi:
            
                        1)
                     
                     
                        panta 5. punktam pievieno šādu daļu:
                        “Visu apakškategoriju motoriem, kuriem III pielikumā noteiktais datums V posma motoru laišanai tirgū ir 2020. gada 1. janvāris, izņemot otrajā un trešajā daļā minētos motorus, pārejas laiku pagarina par deviņiem mēnešiem un 18 mēnešu laikposmu, kas minēts pirmajā daļā, pagarina par sešiem mēnešiem.”;
                     
                  
                        2)
                     
                     
                        panta 7. punktam pievieno šādu apakšpunktu:
                        
                                    “e)
                                 
                                 
                                    33 mēneši no III pielikumā norādītās piemērojamās dienas motoru laišanai tirgū gadījumā, kas noteikts 5. punkta sestajā daļā.”.
                                 
                              
                  
         
            2. pants
            Šī regula stājas spēkā dienā, kad to publicē Eiropas Savienības Oficiālajā Vēstnesī.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2021. gada 24. jūnijā
            
               
                  Eiropas Parlamenta vārdā –
               
               
                  priekšsēdētājs
               
               D. M. SASSOLI
            
            
               
                  Padomes vārdā –
               
               
                  priekšsēdētāja
               
               A. P. ZACARIAS
            
         
         
            (1)  2021. gada 9. jūnija atzinums (Oficiālajā Vēstnesī vēl nav publicēts).
         
            (2)  Eiropas Parlamenta 2021. gada 10. jūnija nostāja (Oficiālajā Vēstnesī vēl nav publicēta). un Padomes 2021. gada 18. jūnija lēmums.
         
            (3)  Eiropas Parlamenta un Padomes Regula (ES) 2016/1628 (2016. gada 14. septembris) par prasībām attiecībā uz autoceļiem neparedzētas mobilās tehnikas iekšdedzes motoru gāzveida un daļiņveida piesārņotāju emisiju robežvērtībām un tipa apstiprināšanu, ar ko groza regulas (ES) Nr. 1024/2012 un (ES) Nr. 167/2013 un groza un atceļ Direktīvu 97/68/EK (OV L 252, 16.9.2016., 53. lpp.).
         
            (4)  Eiropas Parlamenta un Padomes Regula (ES) 2020/1040 (2020. gada 15. jūlijs), ar ko groza Regulu (ES) 2016/1628 attiecībā uz tās pārejas noteikumiem, lai risinātu Covid-19 krīzes ietekmi (OV L 231, 17.7.2020., 1. lpp.).